Det hele virker ret simpelt. Luk en gruppe mennesker ind i et rum og giv dem en time til at opklare et mysterium, hvor de skal løse en række gåder for at nå i mål. Men den indre Sherlock Holmes er åbenbart gemt i mange nordjyder, for GETOUT ligger lige nu nummer 1 på TripAdvisor over Sjov & Leg i Aalborg. Virksomheden åbnede for to år siden og er gået fra et mål om 30 bookinger om måneden til nu at have 90 bookinger. Spillet fungerer således, at en såkaldt gamemaster sidder i et rum ved siden af og overvåger deltagerne på en skærm. Her kan gamemasteren så følge med i, hvordan deltagerne klarer sig – og hvis de er helt på afveje, giver gamemasterne en ledetråd, som deltagerne maksimalt kan få tre af i løbet af spillet. GETOUT har med deres store fremgang måtte ansætte ekstra personale, så de nu er oppe på hele otte gamemastere, som bruger det som et studiejob. Et rum koster 750 kroner for en gruppe, og prisen skræmmer angiveligt ikke nordjyderne væk. Samtidig har firmaer fået øjnene op for virksomheden, så GETOUT nu også arrangerer gådefulde byløb. Derudover oplever GETOUT, at der er ekstra travlhed, når nordmændene kommer til Aalborg.

Referat:
GETOUT har med deres underholdningskoncept skabt en velfungerende virksomhed i det centrale Aalborg.